b'\n_START_ARTICLE_\nGarbanotasis retriveris\n_START_PARAGRAPH_\nGarbanotasis retriveris \xe2\x80\x93 FCI pripa\xc5\xbe\xc4\xafstama brit\xc5\xb3 med\xc5\xbeioklini\xc5\xb3 \xc5\xa1un\xc5\xb3 veisl\xc4\x97.\n_START_SECTION_\nKilm\xc4\x97 ir istorija\n_START_PARAGRAPH_\nManoma, kad garbanotieji retriveriai yra pirmoji - seniausia retriveri\xc5\xb3 veisl\xc4\x97 Anglijoje, naudota med\xc5\xbeiokl\xc4\x97je atne\xc5\xa1ti pauk\xc5\xa1\xc4\x8dius. Prot\xc4\x97viai n\xc4\x97ra tiksliai \xc5\xbeinomi. Sp\xc4\x97jama, kad norint i\xc5\xa1veisti \xc5\xa1unis, turin\xc4\x8dius atne\xc5\xa1imo (angl. retrieve - atne\xc5\xa1ti) paskirt\xc4\xaf, buvo naudoti keli\xc5\xb3 veisli\xc5\xb3 \xc5\xa1unys. Tarp nei\xc5\xa1likusi\xc5\xb3: Didysis \xc5\xa1iurk\xc5\xa1\xc4\x8diaplaukis vandens \xc5\xa1uo, Tvido vandens spanielis, Ma\xc5\xbeasis ni\xc5\xabfaundlendas(dar vadinamas Ma\xc5\xbeasis \xc5\xa0v. Jono \xc5\xa1uo - angl. Lesser St. John\xe2\x80\x99s dog). Kiti retriveri\xc5\xb3 veisli\xc5\xb3 prot\xc4\x97viai i\xc5\xa1lik\xc4\x99 iki \xc5\xa1iandien, pavyzd\xc5\xbeiui, Airi\xc5\xb3 vandens spanielis, Veterhundas, Barbetas ir Pudelis._NEWLINE_Anglijos \xc5\xa1un\xc5\xb3 veis\xc4\x97j\xc5\xb3 ir veislyn\xc5\xb3 klube nuo ma\xc5\xbedaug 1800 m. sutinkama informacija apie garbanotuosius \xc5\xa1unis. Klubas garbanot\xc5\xb3j\xc5\xb3 retriveri\xc5\xb3 veisl\xc4\x99 pripa\xc5\xbeino 1854 m. Pirm\xc4\x85 kart\xc4\x85 garbanotasis retriveris parodoje parodytas 1860 m. Tuo metu garbanotieji retriveriai buvo labai populiar\xc5\xabs. Australijoje garbanoti retriveriai taip pat minimi dar apie 1800-uosius metus. Juos atve\xc5\xbe\xc4\x97 kolonistai. \xc4\xae Amerik\xc4\x85 pirmasis garbanotas retriveris atve\xc5\xbetas 1907 m._NEWLINE_Pirmas garbanot\xc5\xb3j\xc5\xb3 retriveri\xc5\xb3 veisl\xc4\x97s klubas Anglijoje \xc4\xafkurtas 1896 m., 1913 m. patvirtintas garbanot\xc5\xb3j\xc5\xb3 retriveri\xc5\xb3 veisl\xc4\x97s standartas. Veisl\xc4\x97s populiacija stipriai susilpn\xc4\x97jo Pirmojo pasaulinio karo metu, kai nema\xc5\xbeai garbanot\xc5\xb3j\xc5\xb3 retriveri\xc5\xb3 mir\xc4\x97 i\xc5\xa1 bado. Anglijoje 1919 m. buvo u\xc5\xberegistruoti tik 5 \xc5\xa1ios veisl\xc4\x97s retriveriai._NEWLINE_~1930 m. Anglijoje prad\xc4\x97ta gaivinti garbanot\xc5\xb3j\xc5\xb3 retriveri\xc5\xb3 veisim\xc4\x85. Tai sustabd\xc4\x97 Antrasis pasaulinis karas, jo metu, saugodami \xc5\xa1i\xc4\x85 veisl\xc4\x99, veis\xc4\x97jai \xc5\xa1unis plukd\xc4\x97 laivais \xc4\xaf kitas \xc5\xa1alis, veisl\xc4\x97 ir v\xc4\x97l beveik i\xc5\xa1mir\xc4\x97. XX a. 5 de\xc5\xa1imtmetyje suaktyv\xc4\x97ja veisl\xc4\x97s atgaivinimas. 1960-1970 m. Anglijoje i\xc5\xa1veisti garbanotieji retriveriai buvo eksportuojami \xc4\xaf Australij\xc4\x85, Skandinavij\xc4\x85, JAV, 1994 m. Anglijoje u\xc5\xberegistruoti 168 garbanotieji retriveriai._NEWLINE_\xc5\xa0iandien Anglija ir Suomija pirmauja garbanot\xc5\xb3j\xc5\xb3 retriveri\xc5\xb3 skai\xc4\x8diumi, Suomijoje XXI a. prad\xc5\xbeioje u\xc5\xberegistruota ~500 \xc5\xa1ios veisl\xc4\x97s \xc5\xa1un\xc5\xb3. 2009 m. prad\xc5\xbeioje Lietuvoje buvo u\xc5\xberegistruoti 2 garbanotieji retriveriai (kal\xc4\x97s), atve\xc5\xbeti i\xc5\xa1 Rusijos ir \xc5\xa0vedijos, \xc4\xafregistruotas pirmas garbanot\xc5\xb3j\xc5\xb3 retriveri\xc5\xb3 veislyno pavadinimas "Tornado Beta". 2013 m. Lietuvoje sulaukta pirmos garbanot\xc5\xb3j\xc5\xb3 retriveri\xc5\xb3 vados (patinas Lauradale Total Eclipse, kal\xc4\x97 Curly Cottage Jezebell), du \xc5\xa1ios vados \xc5\xa1uniukai eksportuoti \xc4\xaf \xc5\xa0vedij\xc4\x85 ir Rusij\xc4\x85, kiti liko Lietuvoje. 2013 m. duomenimis Lietuvoje u\xc5\xberegistruoti 7 garbanotieji retriveriai (3 patinai ir 4 kal\xc4\x97s).\n_START_SECTION_\nApra\xc5\xa1ymas\n_START_PARAGRAPH_\nGarbanotas retriveris yra stiprus, tvirtas ir eleganti\xc5\xa1kas. Jam b\xc5\xabdingas garbanotas kailis. Tai sumanus, protingas, stabilus ir patikimas \xc5\xa1uo. Kilm\xc4\x97s \xc5\xa1alis - Anglija.\n_START_SECTION_\nTemperamentas\n_START_PARAGRAPH_\nDr\xc4\x85sus, draugi\xc5\xa1kas, savimi pasitikintis ir nepriklausomas. Taip pat yra savaranki\xc5\xa1kas. Kartais gali pasirodyti abejingas, esantis nuo\xc5\xa1al\xc4\x97je.\n_START_SECTION_\nGalva\n_START_PARAGRAPH_\nSiaur\xc4\x97janti, proporcinga k\xc5\xabno apim\xc4\x8diai. Stopas ne\xc5\xbeymus. Priekinio snukio dalis ir kaukol\xc4\x97 vienodo ilgio. Nosis juoda (kai kailis juodos spalvos) arba ruda (kai kailis rudos spalvos).\n_START_SECTION_\nAkys\n_START_PARAGRAPH_\nOvalios formos, \xc4\xafstri\xc5\xbeos. Tamsiai rudos (kai kailis juodas) arba rudo atspalvio, kuris dera prie kailio (kai kailis rudas).\n_START_SECTION_\nAusys\n_START_PARAGRAPH_\nKiek auk\xc5\xa1\xc4\x8diau aki\xc5\xb3 lygio, prigludusios, su smulkiomis garban\xc4\x97l\xc4\x97mis.\n_START_SECTION_\nBurna\n_START_PARAGRAPH_\nStipr\xc5\xabs \xc5\xbeandikauliai, taisyklingas \xc5\xbeirklinis s\xc4\x85kandis.\n_START_SECTION_\nKaklas\n_START_PARAGRAPH_\nStiprus, vidutinio ilgio, \xc4\xafsilieja \xc4\xaf pe\xc4\x8di\xc5\xb3 linij\xc4\x85.\n_START_SECTION_\nPriekin\xc4\x97s gal\xc5\xabn\xc4\x97s\n_START_PARAGRAPH_\nRaumeningi pe\xc4\x8diai. Vir\xc5\xa1utin\xc4\x97 kojos dalis ir peties ment\xc4\x97 apytiksliai vienodo ilgio. Prie\xc5\xa1akin\xc4\x97s kojos tiesios, stiprios ir tvirtos \xc4\x8diurnos.\n_START_SECTION_\nK\xc5\xabnas\n_START_PARAGRAPH_\nGili, ovali kr\xc5\xabtin\xc4\x97s l\xc4\x85sta. Ry\xc5\xa1ki priekin\xc4\x97 kr\xc5\xabtin\xc4\x97s l\xc4\x85stos dalis. Gilios, galingos str\xc4\x97nos. \xc5\xa0onai kiek \xc4\xafdub\xc4\x99. Vir\xc5\xa1utin\xc4\x97 linija tvirta, lygi. K\xc5\xabnas kiek ilgesnis nuo peties iki s\xc4\x97dmens nei \xc5\xabgis nuo keteros iki \xc5\xbeem\xc4\x97s.\n_START_SECTION_\nU\xc5\xbepakalin\xc4\x97s gal\xc5\xabn\xc4\x97s\n_START_PARAGRAPH_\nTvirtos, stiprios. Kulk\xc5\xa1nys gra\xc5\xbeiai nueina \xc5\xbeemyn, lenktos.\n_START_SECTION_\nP\xc4\x97dos\n_START_PARAGRAPH_\nApskritos, suspausti riesti pir\xc5\xa1tai.\n_START_SECTION_\nUodega\n_START_PARAGRAPH_\nI\xc5\xa1plaukia i\xc5\xa1 vir\xc5\xa1utin\xc4\x97s linijos, apytiksliai siekia kulk\xc5\xa1n\xc4\xaf.\n_START_SECTION_\nJudesys\n_START_PARAGRAPH_\nLengvas, b\xc4\x97gimas galingas, platus. Paralelis jud\xc4\x97jimas.\n_START_SECTION_\nKailis\n_START_PARAGRAPH_\nTankios ma\xc5\xbeos garbanos nuo pakau\xc5\xa1io iki uodegos. Be paviln\xc4\x97s.\n_START_SECTION_\nSpalva\n_START_PARAGRAPH_\nJuoda/ruda (kepen\xc5\xb3).\n_START_SECTION_\nMatmenys\n_START_PARAGRAPH_\n\xc5\xaagis \xe2\x80\x93 patinai 69 cm, kal\xc4\x97s 64 cm.\n_START_SECTION_\nTr\xc5\xabkumai\n_START_PARAGRAPH_\nNukrypimai nuo min\xc4\x97t\xc5\xb3 bruo\xc5\xbe\xc5\xb3.'